
Gjykata Kushtetuese e Republikës së Shqipërisë, e përbërë nga :
Rustem Gjata, 		Kryetar i Gjykatës Kushtetuese
Hilmi Dakli, 		Anëtari		““
Veli Budo, 		Anëtari		““
Zija Vuci, 		Anëtari		““
Franc Jakova, 		Anëtari		““
Alfred Karamuço, 	Anëtari		““
me sekretare Drita Filto, në datën 9.10.1996 mori në shqyrtim në seancë gjyqësore me dyer të hapura çështjen Nr.42 Akti që i përket :

K Ë R K U E S : KESHILLI I RRETHIT MAT, i përfaqësuar nga Z.Ilir Gurabardhi.
SUBJEKT I INTERESUAR : KESHILLI I MINISTRAVE, i përfaqësuar nga Z. Zyher Beci.

O B J E K T I:

Shfuqizimi i Vendimit  nr.252, datë 22.4.1996 të Këshillit të Ministrave  “Për një ndryshim në ndarjen administrative tokësore të Republikës së Shqipërisë”, për këto shkaqe:
- Vendimi bie ndesh me dispozitat e Ligjit nr.7556, datë 4.2.1992 dhe të Ligjit nr.7573, datë 16.6.1992;
- Nuk është marrë mendimi i Këshillit të Rrethit, siç parashikon ligji mbi organizimin e funksionimin e pushtetit lokal;
- Meqënëse ndarja administrative ka rëndësi të veçantë, e do krijojë në vazhdimësi probleme sociale, kërkohet zbatimi i Ligjit “Për referendumin”.
GJYKATA KUSHTETUESE, pasi dëgjoi kërkuesin, përfaqësuesin e subjektit të interesuar dhe shqyrtoi çështjen në tërësi,

V Ë R E N 

Këshilli i Ministrave, me Vendimin nr.252, datë 22.4.1996 ka vendosur që Komuna e Martaneshit, me të gjitha fshatrat që përshihen në të dhe territorin përkatës, të shkëputet nga rrethi i Matit dhe të kalojë në përbërje të rrethit të Bulqizës. Këtë vendim, Këshilli i Ministrave e ka marrë në përputhje me kompetencat që i njohin dispozitat kushtetuese, e konkretisht pika 8 e nenit 36 të Ligjit nr.7491, datë 29.4.1991 “Për dispozitat kryesore kushtetuese”.
Kompetencën e Këshillit të Ministrave për të vendosur për ndarjen administrative tokësore të Republikës së Shqipërisë e parashikon edhe Ligji nr.7572, datë 10.6.1992 “Për organizimin dhe funksionimin e pushtetit lokal”, i cili në asnjë nga dispozitat e tij nuk e lidh këtë kompetencë me dhënien e pëlqimit nga këshilli i rrethit përkatës, ashtu siç pretendohet pa të drejtë nga kërkuesi.
Përsa i përket pretendimit të kërkuesit se për rastin konkret duhet të zhvillohet 
referendum, Gjykata e sheh të nevojshme të vërë në dukje se kjo nuk hyn në kompetencën e saj.
Kërkuesi, në kërkesën e tij i referohet edhe Ligjit nr.7556, datë 4.2.1992 “Për zgjedhjet e Kuvendit Popullor”si dhe atë me nr.7573, datë 16.61.992 “Për zgjedhjet e organeve të pushtetit lokal”, duke pretenduar se vendimi i atakuar vjen në kundërshtim me ato. Gjykata konstaton se asnjë nga dispozitat  e të dy ligjeve nuk rregullojnë problemet e ndarjeve administrative.

PËR KËTO ARSYE ,

Gjykata Kushtetuese e Republikës së Shqipërisë, në mbështetje të nenit 24  të Ligjit nr.7561, datë 29.4.1992  “Për disa ndryshime e plotësime në Ligjin nr.7491, datë 29.4.1991”Për dispozitat kryesore kushtetuese”, njëzëri,

V E N D O S I :

Rrëzimin e kërkesës së Këshillit të Rrethit Mat.
Ky vendim është përfundimtar, i formës së prerë dhe hyn në fuqi menjëherë.
U shpall sot, më datë 25.10.1996


